Veszt Fanni

Meditatív labirintus

Opponensi bírálat

A Virginia egyetem történész professzora David Summers 2003-ban megjelent nagyszabású művészettörténeti áttekintésében, a művészeti világ tárgyait két csoportba osztotta. A globális rátekintés szándékával megírt tanulmány tárgyát egyfelől a téri realitások, (építészet, szobrászat, stb.) másfelől a virtuális valóság (rajz, festmény, fotográfia, film stb.) területeire osztja. Ebben a megközelítésben a virtuális valóság része a téri realitások világának, amelyben megszületik, és amelybe azután mintegy visszahelyezkedik. A textilművészet, amely korábban, mint síkművészeti műforma a festészet kontextusában élt, határterületi jellegét megtartva a felület fogalmához konvertál, és mint ilyen térbeli pontok vagy csomópontok hálózataiban deffiniálódik. 

A virtuális valóság, - avagy a képzeletünkben élő „kép” - síkra vetíthetőségének kérdése különösen kiélezetten érhető tetten a kép rögzítésének, azaz a fotográfia technikai fejlődésének korai szakaszaiban. Az emberi elme bár képrögzítésre csak részlegesen alkalmas, hiszen a fejünk csak bizonyos korlátok között az életünk filmarchívuma – megalkotta a perspektivikus ábrázolás áttetszően tervezhető szerkezeti hálózatait, majd a dokumentatív pontosságú kép rögzítésére a fotografikus leképezés technikai megoldásait. A perspektivikus ábrázolás áttetsző vonalhálózata mintegy belátást, átlátást enged a szemnek és a kontúrokon keresztül tökéletesen átlátszó és súlytalan dimenziókba kalauzolja a nézőt. 

 A valóság objektumai azonban nem átlátszóak és ennek megfelelően a fotográfia működési elve is eltér. A tükörről a filmre, illetve a vászonra automatikusan vetülő fénysugarak a reneszánsz mesterektől eltérően nem tudják, hogy mi van a felület mögött. A tárgyak és az emberek az előtér és a háttér a különféle anyagminőségek és részletek mintegy illesztési, azaz a felületek érintkezési nehézségei nélkül kerülnek egymás mellé. A képen a tömegeknek a nézőpont felé eső körvonalainak szerepe hangsúlyozódik, a kamerának körbe kell járnia az objektumot, ha meg akarja mutatni a másik oldalát. 

Fanni elképzelése nem csak annak a feloldhatatlan vágyódásunknak a tanúbizonysága, amelyben a valóságnak egy képzeletben élő realitását szeretnénk megtapasztalni, hanem annak is, hogy ez a valóság teljességében és egyidejűségében mutatkozzon meg előttünk. A kérdésfeltevés ambivalenciáját maga a labirintuskérdés hordozza. Mondhatnám hogy programja nem kevesebb, mint Szent János Jelenéseinek problémája, amelynek középkori megoldására - a patmoszi száműzetésbe induló szent életének bemutatása - közel száz kép egymás utáni megidézésével kerül sor.  Ö azonban azt a tiszta pillanatot keresi, amelyben hirtelen egyszerűvé és láthatóvá válik a világ, mintegy távolból megközelített erdő, amelynek egyszerre látjuk a körvonalait és érezzük a lombozatának hűvösét. A megszokott gyakorlattal ellentétben, amelyben a képzelet tárgya valamely sík felületre vetül, a képek sokasága, - a belátás tapasztalata - itt a labirintus fölülnézeti vetületéből egyenesen a „reális térbe hull.”

A valóságos térben a helyzet azonban jelentősen „megnehezül”, mert a dolgoknak nem csak körvonalai vannak, amelyeket ki kell tölteni, hanem szubsztanciájuk és érintkező felületeik. A képalkotás tudománya ebből a primer érintkezési tapasztalatból, azaz a reális téri felület lenyomataiból – mindenek előtt az élő maszk, igaz képéből, a verra iconból, Veronika kendőjéből, - származtatja a virtuális realitások lehetőségét. David Summers nem véletlenül hivatkozik Robert Campin 1420-ban készült Szent Veronika a Szudáriummal című képére. A közepén megjelenő kép, kultúrtörténetileg úgynevezett érintési emlék, mely szerint Krisztus arcát vízzel mosta meg és a kendőn, mint érintés maradt meg a nyoma. Az 1400-as évek Itáliájának nagy kihívása volt az áttetsző optikai lencsék problémája. Leonardot, a tudásra és a szemtanúságra épülő igazságvilág formálódásának kezdetén, éppen ennek kapcsán vádolták meg a Torinói lepel Krisztusképének fotografikus úton történt hamisításával.

A kora-reneszánsz képen felmutatott áttetsző kendő anyaga az 1400-as évek technikai fejlettségének megfelelően, nem lehet más, mint hernyóselyem-organza-brosé. A kép hátterében látható brokát lamé és a felmutatott kendő anyaga az organza brosé között az a különbség, hogy amíg a lanszírozással készült mintázott szövet tömör, a brosé alapszövet több rétegben is megtartja áttetsző karakterét, mert a mintaelemek szélén, a hátoldalon futó vetüléket felvágják. Fanni ezt a szövéstechnikai alaptételt használja fel filmtekercseinek mintaelemeiben ugyanúgy, mint képlabirintusának elvi fölépítésében. Mivel képekkel mintázott terében meditálásra invitál, valóban álljunk meg és gondolkodjunk egy kicsit.

Campin selyem-organdi kendője készülhetett a korabeli Itáliában, az anyaga azonban biztosan keletről jött. Xinru Liu A selyem és a vallás című tanulmányában a selyemkereskedelem isz. 600 és 1200 között vallásra gyakorolt hatásait vizsgálja. Írásából képet nyerhetünk a keleti gondolkodás és a korai kereszténység kapcsolatáról. A tükör és a szövet megerősítő szimbolikája a bevágás indulata, a fölhasadás és napvilágra kerülés, azaz a születés szimbolikája hogyan jutott a nyugati gondolkodásnak megfelelő, képmás és test formájába. Mindaz, ami a keleti gondolkodásban a világegyetem összes tükröződését visszaverő tükröződés, nem csak a római birodalmi gondolkodás, de már a görög demokrácia világában is egy individuális önképben meglátható tükörkép volt.

 De vigyázat ” Kr.e 500 körül a világ mészárszék volt Indiától Nagy–Görögországig, Buddhától Püthagoraszig. A hindu kísértés megszédíthette volna a lelkeket: A semmi van, az események irreálisak, eltűnnek illúzióink képernyőjén, a Morál maga az önmegtartóztatás, az ember szenved a létezéstől, a lét jobb esetben bűnös, rosszabb esetben nincs is.”. Írja Molnár Tamás, a Jobb és a Bal című esszéjében, és Platón mesterét a kortárs Parmenídészt idézi. „Az érzékelhető lét a léttől üres, de ugyanúgy rendesen strukturált, elrendezett – mégsem rendelkezik igazi ontológiai státusszal.” Úgy, mint Nietzshe és az ő örök visszatérési doktrínája, mely felfogást a keleti gondolkodóktól vett át. A sem kezdettel, sem véggel nem rendelkező időben elhelyezett világegyetem mindent látott, végtelen sokszor. A létezés törvénye végtelenszámú felbukkanás és visszaesés. Ilyen körülmények között semmi sem új csak talán az időtlen modellek, melyek szerint a jelenségek megismétlődnek minden eredetiség nélkül, és anélkül, hogy ezeket teremtés kísérné. Íme a teremtés koncepciója: automatizmus, ismétlés és véletlen.

A nyugati kultúrában a megvilágosodás relevanciáját a fátyol eltűnésével, a világos tiszta kép kirajzolódásával, a megnyugvás helyével azonosítjuk. A kereszténység egyik alapmotívumának „királyai” a napkeleti bölcsek, szír és perzsa mágusok, csillagjósok lévén, a zoroasztrikus visszatérést szimbolizáló Szaturnusz állásai alapján a fényt, a teremtő erő újjászületésének helyét, a sötét erők fölött aratott győzelem helyét keresték.

Isten a zsoltár szerint „ körülvette magát világossággal, mint egy öltözettel, és kiterjesztette az egeket, mint egy kárpitot” (Zsolt 104,2) A dolgok és a lények először bizonyos sorrendben tűnnek elő. ”Az eredmény a különbözőség volt, a kombinációk és a változások, de sohasem a zavar,” - folytatja Molnár, pedig mi sem bizonyítja jobban, mint éppen a labirintusok felépítése a tévedés, zavar és bizonytalanság szerepét és realitásait.

Ezen a ponton különbséget kell tennünk a korai keresztény, ambrozián fényszimbolika „örömhíre” és az ortodox fényszimbolika között, amely költői képek sűrű szövetének folyamatos elemzése és értelmezése során veszi birtokba a világot. De idézhetjük Schelling transzcendens idealista határfogalmát, vagy a klasszikus tudományos kategorizálás arroganciáját föloldó rugalmas, modern, mentális kategóriatér fogalmát.

Nos, ez a határok nélküli kategóriatér igen hasonlatos a kabbalista szimbolika határtalan rejtőző világképéhez, mely elfogadja a valóság szintjén túli bonyolult jelképháló létezését hirdető misztikus hagyományt, amely a képi elemek érintkezésén alapul és az egésznek a középpontra rendezett hierarchikus felépítésének antik hagyományára támaszkodik.

Kérdés most már tehát, hogy az alaprajz szerint szabályosan felépített átjárható tér áttetsző falain keresztül birtokba vehetjük-e a világot? Kérdés, hogy a valós térben konceptuális anyagokból, de klasszikus technológiával elképzelt megoldás végül mekkora erővel rendelkezik, és ténylegesen milyen hatást kelt? 

Hiszen az életet szimbolizáló labirintus alaprajz szerint gondosan telepített gondozott, nyírt sövényfalak a valóságban nagyon lassan növekednek. Nem mutatnak meg mindent egyszerre, nem csak oltalmat, árnyékot és rejteket, hanem felfedezni való titkokat is rejtenek, hiszen olyan tér ez, ahol az expedíciók kíváncsiak a keresés, azaz a középpontba vezető út nehézségeire is, ahol minden fehérnek fekete ára van és fordítva.

Ebből a szempontból a műtárgy megoldása némileg ellentmondásba kerül a programjával, de valljuk be ez az ellentmondás mindenekelőtt a diplomázó életkorából fakad. A legjobban kidolgozott gondolatokkal sem emelkedhetünk a művészi tapasztalatainkból fakadó lehetőségeink fölé.

Vesztl Fanni diploma feladatának megoldása jól indult, alapos tanulmányt írt, munkája során jól kérdezett és jól gondolkodott. Bár probléma megoldó eszközei még nem kiforrottak, világosan és tanulságosan modellezik alakuló művészi személyiségének lehetséges irányait. Végezetül ismét csak Schelling transzcendentális idealista esztétikáját idézhetem. A művészetben a szubjektum, tehát a tudatosság természetessé tétele, objektiválása, öntudatlan poézissé tétele történik, amelynek során az elképzelés nem szakítható el a megvalósítástól. Munkáját ennek a gondolatnak a jegyében a bizottság figyelmébe ajánlom.

